Leerling kry 10 j. vir mesmoord | Netwerk24
Leerling kry 10 j. vir mesmoord
Deur Ntwaagae Seleka, News24 28 Februarie 2019 20:59
'n 17-jarige leerling is Donderdag in die streekshof in Lehurutshe in Noordwes tot 10 jaar tronkstraf gevonnis vir die moord op 'n onderwyser.
Landdros Winnie Malane het in haar vonnisoplegging gesê dat Gadimang Mokolobate koelbloedig vermoor is. "Die moord was, na my mening, vooraf beplan. Hy het nie die leerling uitgelok nie. Hy is aangeval terwyl hy gedurende 'n eksamen toesig gehou het."
Motlalepule en Prettyboy Mokolobate, die ouers van Gadimang Mokolobate, by 'n foto van hul seun.Foto: News24
Vroeër in die dag het Malane beveel dat die media en die publiek die hofsaal verlaat nadat spanning opgelaai het toe die 17-jarige, wie se naam nie genoem mag word nie, sy opwagting in die hof gemaak het. Die hofsitting het hervat nadat nog polisielede ontbied is om die orde te handhaaf.
Mokolobate is op 13 September 2018 by die Ramotshere Moiloa High School in die Dinokana-nedersetting in Lehurutshe buite Zeerust met 'n mes doodgesteek.
Die voorval het gebeur nadat hy 'n leerling beveel het om in 'n ry te staan. Die leerling het huis toe gehardloop om 'n mes te gaan haal en met sy terugkoms die onderwyser daarmee doodgesteek.
Mokolobate het twee maande voor sy dood sy BA-graad in elektronika aan die Noordwes-Universiteit verwerf.
Mokolobate se familie beskryf hom as die broodwinner wat voor sy dood besig was om 'n huis vir sy ouers te bou. Hy word oorleef deur sy ouers, Motlalepule en Prettyboy Mokolobate, sy susters, Lerato (29), Onicca (25) en Reaobaka (19), en sy broer, Tshegofatso (18).